Un accident rutier s-a produs luni, 18 martie, în jurul orei 17.00, pe Bulevardul Republicii din Ploiești. În zonă se circulă cu dificultate, coloana de mașini întinzându-se până la sensul giratoriu din zona mall-ului Ploiești Shopping City.
Din primele verificări făcute de polițiști la fața locului a reieșit faptul că un bărbat de 56 de ani, în timp ce conducea un autoturism ar fi intrat în coliziune cu un alt autoturism, condus de un bărbat de 60 de ani.
Ulterior, autoturismul condus de bărbatul de 56 de ani a fost proiectat într-un stâlp electric.
În urma producerii accidentului au rezultat doar pagube materiale.
Ambii conducători auto au fost testați cu aparatul etilotest rezultatul fiind de 0,86 mg/ l alcool pur în aerul expirat în cazul bărbatului de 56 de ani și negativ în cazul celuilalt bărbat.
"În cauză, a fost întocmit dosar penal sub aspectul săvârșirii infracțiunii de conducere a unui vehicul sub influența alcoolului sau a altor substanţe" au transmis reprezentanții IPJ Prahova.